……………………………

…………………………… г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО, ХРАНИТЕ И ГОРИТЕ****г-жа десислава танева** | **ОДОБРИЛ,****МИНИСТЪР НА ЗЕМЕДЕЛИЕТО,** **ХРАНИТЕ И ГОРИТЕ:****ДЕСИСЛАВА ТАНЕВА** |

**ДОКЛАД**

от доц. д-р Янко Иванов – заместник-министър на земеделието, храните и горите

**Относно:** Проект на Наредба за мерките за контрол върху определени субстанции и остатъци от тях в живи животни и храни от животински произход, предназначени за консумация от хора

**УВАЖАЕМА ГОСПОЖО МИНИСТЪР,**

На основание чл. 36 от Закона за управление на агрохранителната верига внасям за одобряване проект на Наредба за мерките за контрол върху определени субстанции и остатъци от тях в живи животни и храни от животински произход, предназначени за консумация от хора.

**Причини, които налагат приемането на акта**

В „Държавен вестник“ бр. 51 от 5 юни 2020 г. беше обнародван Закон за управление на агрохранителната верига. Съгласно § 13 от заключителните разпоредби, законът влезе в сила в 14-дневен срок след обнародването му в „Държавен вестник“.

Съгласно § 12 от заключителните разпоредби, подзаконовите нормативни актове по прилагането на този закон трябва да се приемат, съответно издадат в 6-месечен срок от влизането му в сила.

Към настоящия момент е в сила и се прилага Наредба № 119 от 2006 г. за мерките за контрол върху определени субстанции и остатъци от тях в живи животни, суровини и храни от животински произход, предназначени за консумация от хора (обн., ДВ, бр. 6 от 2007 г.). Наредбата е издадена на основание отменения чл. 62 от Закона за ветеринарномедицинската дейност, което води до необходимостта от нейното издаване с ново основание чл. 36 от Закона за управление на агрохранителната верига.

**Цели**

С тази наредба се определят мерките за контрол, които Българската агенция по безопасност на храните (БАБХ) прилага за мониторинг на субстанциите и групите остатъци, изискванията към системите за самоконтрол за остатъци на собствениците на животни и храни от животински произход, предназначени за консумация от хора и мерките, които БАБХ предприема при съмнение или установяване на нарушение. С това се цели високо ниво на защита здравето на потребителите и недопускане на възможността от попадането на храни на пазара, добити от животни, които са били подложени на незаконно третиране.

**Очаквани резултати от прилагането на акта**

С прилагането на наредбата ще се постигне уеднаквяване на условията и реда за контрол от БАБХ върху субстанциите и групите остатъци, които са обект на мониторинг, както и мерките, които се предприемат при съмнение или установяване на нарушение.

Наредбата ще даде правото на бизнес операторите да изпълняват собствена система за самоконтрол за остатъци. С прилагането на акта ще се сведе до минимум вероятността от попадането на храни на пазара, добити от животни, които са били подложени на незаконно третиране и по този начин ще се осигури по-високо ниво на защита здравето на потребителите.

**Анализ за съответствие с правото на Европейския съюз**

Проектът не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз.

**Финансови и други средства, необходими за прилагането на новата уредба**

За приемането на проекта на акт не са необходими допълнителни разходи/трасфери/други плащания по бюджета на Министерството на земеделието, храните и горите. Предложеният проект не води до въздействие върху държавния бюджет и върху адресатите на наредбата.

**Информация за проведените обществени консултации**

На основание чл. 26, ал. 3 и 4 от Закона за нормативните актове проектът на доклад (мотиви) и проектът на наредба са публикувани за обществена консултация на интернет страницата на Министерството на земеделието, храните и горите и на Портала за обществени консултации със срок за предложения и становища 30 дни.

Съгласно чл. 26, ал. 5 от Закона за нормативните актове справката за постъпилите предложения и становища, заедно с обосновка за неприетите предложения, е публикувана на интернет страницата на Министерството на земеделието, храните и горите и на Портала за обществени консултации.

Проектът е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМА ГОСПОЖО МИНИСТЪР,**

Във връзка с гореизложеното и на основание чл. 36 от Закона за управление на агрохранителната верига, предлагам да одобрите предложения проект на Наредба за мерките за контрол върху определени субстанции и остатъци от тях в живи животни и храни от животински произход, предназначени за консумация от хора.

|  |  |
| --- | --- |
| **Приложениe:** | 1. Проект на Наредба;
2. Справка за отразяване на постъпилите становища;
3. Справка за отразяване на постъпилите предложения от обществената консултация;
4. Постъпили становища.
 |

С уважение,

**ДОЦ. Д-Р ЯНКО ИВАНОВ**

*Заместник-министър на земеделието, храните и горите*